हम्माली रेट बढ़ाने की बजाय पिछले साल से भी कम किए तो विरोध शुरू
पिछले साल के मुकाबले इस साल 2 रुपए कम कर दिए हम्माली के रेट
भास्कर संवाददाता | रायसेन
जिले में 20 मार्च से समर्थन मूल्य पर शुरू होने वाली गेहूं की खरीदी से पहले ही उसका विराेध शुरू हो गया है। इसका कारण नागरिक आपूर्ति निगम द्वारा हम्माली के रेट बढ़ाने की बजाय पिछले साल के मुकाबले दो रुपए कम कर देना है। इतना ही नहीं पिछले साल की अंतर की वसूली को लेकर सोसायटी कर्मचारियों को नोटिस तक जारी कर दिए हैं।
नोटिस से नाराज सोसायटी कर्मचारियों ने जब प्रशिक्षण दे रहे अधिकारियों को अपनी पीड़ा बताई तो उन्होंने केंद्र सरकार का मामला होने का कहकर अपना पल्ला झाड़ लिया। अधिकारियों के इस बरताव से कर्मचारी आक्रोशित हो गए और विरोध स्वरूप उन्होंने प्रशिक्षण का बहिष्कार कर दिया। यहां पर उन्होंने डिप्टी कलेक्टर को ज्ञापन देकर हम्माली के रेट नहीं बढ़ने तक 20 मार्च से शुरू होेने वाली गेहूं की खरीदी करवाने से मना कर दिया। हालांकि डिप्टी कलेक्टर ने शासन तक पहुंचाने का आश्वासन दिया।
सोसायटी कर्मचारियों ने प्रदर्शन कर सौंपा ज्ञापन।
गेहूं की तुलाई, सिलाई में 15-16 रुपए आता है खर्च
मप्र सहकारिता समिति कर्मचारी महासंघ के जिलाध्यक्ष ज्योतिचंद नामदेव ने बताया कि हम्माली के रेट वैसे ही कम थे, अब उसे अौर घटाकर कम कर दिया है, जबकि केंद्र पर गेहूं की तुलाई करवाने और बारदाने की सिलाई सहित 15 से 16 रुपए का खर्च अाता है।
सरकार ने तय किए हैं रेट
हम्माली के रेट केंद्र सरकार द्वारा तय किए गए हैं, उसमें हम कोई बदलाव नहीं कर सकते। सोसायटी कर्मचारियों द्वारा विरोध करने की जानकारी मिली है। इस संबंध में कलेक्टर से चर्चा कर कोई रास्ता निकाला जाएगा। डीके सक्सेना, जिला प्रबंधक नागरिक आपूर्ति निगम रायसेन
कर्मचारियों से होगी वसूली
पिछले साल हम्माली का रेट 12.78 रुपए था। इस साल इस रेट को कम कर 10.78 रुपए कर दिया गया है। जो अंतर आ रहा है, उसकी वसूली वेतन से करने के लिए नागरिक आपूर्ति निगम द्वारा नोटिस दिए गए हैं। 1.20 करोड़ वसूलने के नोटिस के बाद कर्मचारी विरोध कर रहे हैं।
खरीदी करने से इंकार
जिले भर में गेहूं की खरीदी के लिए 146केंद्र बनाए गए हैं। इन केंद्रों पर करीब 40 लाख 50 हजार क्विंटल गेहूं खरीदने का लक्ष्य रखा गया है। गेहूं की खरीदी 20 मार्च से शुरू होना है। सोसायटी कर्मचारियों ने अपनी मांगों के पूरा नहीं होने तक खरीदी करने से मना कर दिया है।
इन मांगों को लेकर दिया कर्मचारियों ने ज्ञापन
1. हम्माली रेट की राशि में वृद्धि की जाए
2. अंतर राशि की वसूली न की जाए
3. शाम सात बजे के बाद लोडिंग कार्य बंद रखा जाए
4. सेंपल निरीक्षण के लिए अधिकारी नियुक्त किए जाएं
5. सुरक्षा की दृष्टि से पुलिस बल तैनात किया जाए
6. केंद्रों पर पर्याप्त मात्रा में बारदाना उपलब्ध कराया जाए
7. तुलाई होने के तीन दिन के अंदर गेहूं का परिवहन कराया जाए
सोसायटी प्रबंधकों ने कहा- पहले रेट बढ़ाओ तब करेंगे गेहूं की खरीदी
hin_Deva hin_Deva san_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva